RESOLUCIÓN do 5 de xuño de 2007, da División de Recursos Humanos e Desenvolvemento Profesional, pola que se abre o prazo para que determinado colectivo de persoal estatutario das categorías de diplomados sanitarios deste organismo solicite o recoñecemento do grao I de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 15/06/2007

De conformidade co acordo de mesa sectorial do 4 de xullo de 2006, sobre carreira profesional do persoal das categorías de diplomados sanitarios do Servizo Galego de Saúde, o persoal estatutario fixo con praza en propiedade obtida con ocasión do proceso de consolidación de emprego poderá acceder ao grao I con efectos do 1 de xullo de 2007 sempre que cumpra os requisitos establecidos no propio acordo. Por outra parte, corresponde a este centro directivo iniciar mediante resolución o procedemento para o recoñecemento dos sucesivos graos no momento en que proceda consonte á secuencia temporal de implantación do sistema.
Tendo en conta que xa no ano 2006 se tramitou o procedemento para recoñecer o grao I ao amplísimo colectivo de persoal que tiña a condición de fixo antes do proceso de consolidación do emprego (resolución publicada no DOG nº 155, do 11 de agosto), a comisión de seguimento do acordo acordou en reunión con data do 20 de marzo de 2007 que resulta oportuno neste instante manter na súa totalidade o baremo e procedemento de avaliación nese momento establecidos, coa finalidade de garantir o mesmo tratamento ao colectivo que agora se incorporará á carreira profesional.
En consecuencia, coa aprobación da Comisión de Seguimento do Acordo
RESOLVO:
Primeiro.-Obxecto.
Esta resolución ten por obxecto abrir o prazo para a presentación de solicitudes e da documentación acreditativa dos requisitos para o acceso ao grao I de desenvolvemento profesional con efectos do 1 de xullo de 2007, de conformidade coa secuencia temporal establecida no punto b) da cláusula 10 do Acordo do 4 de xullo de 2006 (DOG nº 155, do 11 de agosto).
Segundo.-Ámbito de aplicación e requisitos.
Poderá solicitar o recoñecemento do grao I o persoal estatutario fixo das categorías de diplomados sanitarios, con praza en propiedade nos equipos das institucións sanitarias do Servizo Galego de Saúde obtida con ocasión do remate dos procesos executados ao abeiro da Lei 16/2001, que cumpra ou estea en condicións de cumprir dentro do prazo de presentación de solicitudes os seguintes requisitos xerais:
a) Ter prestados cando menos 5 anos de servizos, no réxime estatutario, na correspondente categoría. Para estes efectos computaranse igualmente os servizos, previos á resolución de integración no réxime estatutario, prestados baixo outro réxime xurídico; serán igualmente computados os servizos prestados en categorías para cuxo exercicio se requira a mesma diplomatura.
b) Estar en situación de activo ou asimilada (reserva de posto), de conformidade co establecido na Lei 55/2003, do 16 de decembro, do estatuto marco.
Terceiro.-Prazo de presentación e modelo de solicitude.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude deberá dirixirse ao Comité de Avaliación (diplomados sanitarios) da institución sanitaria na que teña praza en propiedade, e presentarse no prazo que se inicia ao día seguinte da publicación desta resolución no DOG e finaliza o 31 de xullo de 2007.
Cada participante deberá cubrir unha única solicitude, axustándose necesariamente ao modelo que figura como anexo I da Resolución do 31 de xullo de 2006 (DOG nº 155, do 11 de agosto).
O modelo de solicitude está publicado na páxina web do Sergas (www.sergas.es).
Cuarto.-Documentación que debe achegarse coa solicitude.
a) Certificado acreditativo dos 5 anos de servizos prestados.
Non será preciso presentar certificado de servizos prestados no caso do solicitante que teña prestado na institución de destino actual os 5 anos de servizos requiridos para o acceso. Noutro caso, o solicitante deberá presentar o certificado ou certificados, emitidos polo centros correspondentes, que sexan precisos para completar o dito período.
b) Autoavaliación/relación de méritos.
A autoavaliación/relación de méritos deberá axustarse necesariamente ao modelo que figura como anexo II da referida Resolución do 31 de xullo de 2006 (DOG nº 155, do 11 de agosto). O modelo está publicado na páxina web do Sergas (www.sergas.es).
c) Documentación acreditativa dos méritos correspondentes a outras actividades: formación continuada; actividade docente; compromiso coa organización. Deberán xuntarse as certificacións acreditativas correspondentes.
O solicitante poderá achegar a documentación que considere oportuna á vista do baremo. Para estes efectos téñase en conta que con 70 puntos (7 créditos) se acada a avaliación favorable.
Non é preciso acreditar todas as actividades realizadas, xa que as futuras resolucións que inicien o prazo para acceder aos sucesivos graos posibilitarán, novamente, a presentación de documentación adicional.
Quinto.-Baremo. Proceso de avaliación e resolución.
Aplicaranse as disposicións quinta a sétima da repetida Resolución do 31 de xullo de 2006 (DOG nº 155, do 11 de agosto).
Santiago de Compostela, 5 de xuño de 2007.
Antonio José Fernández Paniagua
Director xeral da División de Recursos Humanos e Desenvolvemento Profesional